Ants Erik Vomm

**Ants Erik Vomm** (4. juuni 1931 Tartu – 11. august 2003 Toronto) oli eesti kunstnik (sh karikaturist ja skulptor) ning luuletaja.

Ta sündis kunstnike peres. Õppis Tallinna 22. Algkool ja Tallinna Prantsuse Lütseumis aastatel 1938–1940. 1944. aastal põgenes ta koos ema ja õega Vene vägede eest Saksamaale, kus jäi neljaks aastaks pagulaste laagri ameeriklaste tsooni. Seal jätkas ta õpinguid Augsburgi Eesti Gümnaasiumis. Pärast sõda elas aastatel 1948–1953 Venezuelas, kuid 1953. aastal emigreerus Kanadasse.

Kunsti õppis Ants Erik Vomm Venezuelas Caracase kunstikoolis Escuela de Artes Plasticasy Artes Aplicadas, kus esines ka oma esimestel näitustel. Hiljem täiendas ennast 1954. aastal Torontos Ontario kunstikolledžis. Õppereisid viisid teda Itaaliasse, Prantsusmaale, Rootsi, Hispaaniasse, Kanadasse ja Ameerika Ühendriikidesse (1961–1980).

Kriitik Jüri Haini hinnangul kujunes Vomm kunstnikuna välja aga alles Kanadas. Ta oli "üliviljakas karikaturist, maalikunstnik ning hinnatud skulptor". Arvatakse, et ta on oma eluajal joonistanud enam kui 135 000 karikatuuri. Ta oli rahvusvaheliselt tuntud karikaturist. Töötanud karikaturistina Canadian National Exhibition (Kanada rahvuslikul näitusel), Royal Winter Fairil, Home Show'l, Expo '67 Montrealis, Expo '70 Osaka, Jaapanis, Oktoberfest Kitcheneris (1970–1990) ja Ontario Place (1970–1989).

Aastatel 1954–1968 töötas Vomm Torontos E. L. Ruddy Sign Companys. 1956. aastal oli ta Eesti Kunstnike Koondis Torontos (EKKT) asutajaliige ja oli 27 aastat selle sekretär. Alates 1968. aastast oli ta vabakunstnik.

Skulptuuris viljelenud põhiliselt portreed, materjaliks kasutas peamiselt marmorit ja pronksi. Ta on loonud ka suuremõõtmelisi maalikompositsioone.

## Isiklikku
Vomm õppis juba lapsena kunsti oma kunstnikest vanematelt Benita Vommilt ja skulptor August Vommilt. 

Ants Erik Vommi isa August Vomm oli tuntud skulptor, kes jäi ka sõja järel Eestisse. Ema, maalikunstnik Benita Vomm põgenes 1944. aastal koos lastega Saksamaale. Ants Erik Vommi õde on maalikunstnik Mai Reet Järve-Vomm. 

## Raamatud
Ta kirjutas luuletusi ning illustreeris iseenda luulekogusid.
* Ants Erik Vomm – "Minu hing": pagulasluulet 1948-1971, (240 lk, 1971) Toronto
* Ants Erik Vomm – "Uurides ÜEP kunstinäituse kataloogi I – VII": [käsikiri] / Ants Vomm (11 lk, 1972) Toronto
* Ants Erik Vomm – "Varjud": [luuletused] 1948-1978, (72 lk, 1979) Toronto
* Ants Erik Vomm – "Linda Saarniidule" 1999
* Ants Erik Vomm – "Jumalaga": [luuletused]; kogunud Aarne Vahtra; toimetanud: Ülo Alo Võsar; (61 lk, 2000) Toronto, Viljandi

## Näitused
Näitustel osalenud alates 1950. aastast, Eesti Kunstnike Koondis Torontos (EKKT) näitustel osalenud 1956. aastast, kokku 11 isikunäitust Ameerika Ühendriikides ja Kanadas.

Tema maale on eksponeeritud Venezuelas, Austraalias, Eestis ja Kanadas. Eesti Majas New Yorgis 1952. ja 1954. aastal Toronto Eesti Majas.

Tema teoseid leidub ka Eesti Rahvusraamatukogu kogudes.

## Tunnustus
* 1987 – Vabatahtliku Teenistuse Auhind Kodakondsus- ja Kultuuriministeeriumilt
* 1990 – skulptuurile saadud esimene auhind EKKT 35. aastapäevaks Samuel J. Zacksi galerii kunstinäitusel York Universitys

## Viited

## Välislingid
*TLÜAR väliseesti isikud – Vomm, Ants Erik
*Tartu Kunstimuuseum – Kanadaeesti kunstniku ja luuletaja Ants Erik Vommi 70. sünnipäeva näitus
*E-kunstisalong
*Toronto Estonia Virtual Art Gallery